DA Den Europæiske Unions Tidende L 125/15

KOMMISSIONENS BESLUTNING

af 17. maj 2005

om afstamningscertifikater og oplysninger vedrørende racerent avlskvæg samt sæd, æg og embryoner heraf

(meddelt under nummer K(2005) 1436)

(EØS-relevant tekst)

(2005/379/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/504/EØF af 25. juli 1977 om racerent avlskvæg (1), særlig artikel 6, stk. 1, femte led, og

ud fra følgende betragtninger:

(1) I henhold til direktiv 77/504/EØF kan medlemsstaterne kræve, at racerent avlskvæg samt sæd, æg og embryoner fra dette i handelen inden for Fællesskabet ledsages af et afstamningscertifikat, der udstedes af anerkendte avlsorganisationer eller -foreninger (»afstamningscertifikatet«). Det fremgår også af direktivet, at de oplysninger, som afstamningscertifikatet skal indeholde, bør harmoniseres.

(2) Modellen til afstamningscertifikat og de oplysninger, som en sådan model eller tilsvarende dokumentation skal indeholde, er i øjeblikket for racerent avlskvægs vedkommende fastlagt i Kommissionens beslutning 86/404/EØF (2), for sæd og embryoner i Kommissionens beslutning 88/124/EØF (3) og for æg i Kommissionens beslutning 96/80/EF (4). Af hensyn til klarheden og forenklingen i fællesskabslovgivningen bør beslutning 86/404/EØF, 88/124/EØF og 96/80/EF ophæves og erstattes af én beslutning.

(3) Bestemmelser om identifikation af kvæg er fastlagt i Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97 (5).

(4) Særlige bestemmelser vedrørende officiel afprøvning af racerene tyre er fastlagt i Rådets direktiv 87/328/EØF af 18. juni 1987 om godkendelse af racerent avlskvæg til avlsbrug (6).

(5) Afstamningscertifikater skal sikre, at købere af et dyr eller dets reproduktionsmateriale får de minimumsoplysninger, der kræves i henhold til beslutning 86/404/EØF, 88/124/EØF og 96/80/EF. På grundlag af erfaringen med informationsteknologiernes udvikling og i betragtning af, at visse resultater af genetiske vurderinger er offentligt tilgængelige, synes anbefalingen af en harmoniseret certifikatmodel ikke længere at være nødvendig, og med hensyn til visse oplysninger kan det i nogle tilfælde være tilstrækkeligt at henvise til en offentlig kilde.

(6) Afstamningscertifikater eller erklæringer med bekræftelse af tilsvarende dokumentation udstedes af organer, der er anerkendt i overensstemmelse med Kommissionens beslutning 84/247/EØF af 27. april 1984 om fastlæggelse af kriterier for anerkendelse af avlsforeninger og -organisationer, der fører eller opretter stambøger for racerent avlskvæg (7). Det synes dog hensigtsmæssigt, at afstamningscertifikater for sæd også kan udstedes af en tyrestation eller sædbank, der er godkendt i overensstemmelse med Rådets direktiv 88/407/EØF af 14. juni 1988 om fastsættelse af de veterinærpolitimæssige krav i forbindelse med handelen inden for Fællesskabet med frosset tyresæd og indførsel heraf (8), og at afstamningscertifikater for embryoner også kan udstedes af embryonindsamlingsteam i overensstemmelse med Rådets direktiv 89/556/EØF af 25. september 1989 om fastsættelse af veterinærpolitimæssige betingelser i forbindelse med handel inden for Fællesskabet med embryoner af tamkvæg samt med indførsel heraf fra tredjelande (9).

(7) De i denne beslutning fastsatte foranstaltninger er i overensstemmelse med udtalelse fra Den Stående Zootekniske Komité —

VEDTAGET FØLGENDE BESLUTNING:

Artikel 1

Ved denne beslutning fastsættes de oplysninger, som skal angives enten i afstamningscertifikater eller i dokumenter, der ledsager racerent avlskvæg samt sæd, æg og embryoner heraf i handel inden for Fællesskabet. Afstamningscertifikater i henhold til nærværende beslutning udstedes af avlsorganisationer eller -foreninger (i det følgende benævnt »avlsorganisationer«), der er officielt anerkendt i overensstemmelse med beslutning 84/247/EØF. Afstamningscertifikater for sæd kan også udstedes af godkendte tyrestationer eller sædbanker i overensstemmelse med direktiv 88/407/EØF, og afstamningscertifikater for embryoner kan også udstedes af godkendte embryonindsamlingsteam i overensstemmelse med direktiv 89/556/EØF på grundlag af oplysninger fra avlsorganisationen i overensstemmelse med artikel 3, stk. 2, og artikel 5, stk. 2, i nærværende beslutning.

Artikel 2

1. Afstamningscertifikater for dyr skal indeholde følgende oplysninger:

a) Følgende overskrift: »Afstamningscertifikat udstedt i overensstemmelse med Kommissionens beslutning 2005/379/EF for handel inden for Fællesskabet«.

b) Navnet på den udstedende avlsorganisation, der er officielt anerkendt i overensstemmelse med beslutning 84/247/EØF.

c) Stambogens navn.

d) Race.

e) Køn.

f) Stambogens nummer.

g) Dato for udstedelsen af certifikatet.

h) Identifikationssystem.

i) Identifikationsnummer i overensstemmelse med forordning (EF) nr. 1760/2000.

j) Fødselsdato.

k) Opdrætterens navn og adresse.

l) Ejerens navn og adresse.

m) Stamtavlen: Fader Farfader Farmoder Stambogsnr. Stambogsnr. Stambogsnr. Moder Morfader Mormoder Stambogsnr. Stambogsnr. Stambogsnr.

n) Alle foreliggende resultater af individprøver og de opdaterede resultater af den genetiske vurdering, herunder genetiske særegenheder og genetiske defekter, for dyret selv og dets forældre og bedsteforældre. Hvis resultaterne af den genetiske vurdering er offentligt tilgængelige på internettet, er det tilstrækkeligt at henvise til det websted, hvor resultaterne kan læses.

o) For drægtige hundyr: inseminerings- eller parringsdatoen og identifikation af den befrugtende tyr.

p) Underskriverens navn og stilling, dato og sted for certifikatets udstedelse og underskrift af den person, der er godkendt af den udstedende avlsorganisation.

2. Disse oplysninger kan dog være indeholdt i andre dokumenter, der ledsager dyret, forudsat at den avlsorganisation, der fører stambogen, attesterer dokumenterne med følgende sætning: »Undertegnede attesterer, at de oplysninger, der kræves i henhold til artikel 2 i Kommissionens beslutning 2005/379/EF, er indeholdt i vedlagte dokumenter: …«, og vedlægger en udtømmende liste over relevante bilag.

Artikel 3

1. Afstamningscertifikater for sæd skal indeholde følgende oplysninger:

a) Alle de i artikel 2 nævnte oplysninger vedrørende tyren, hvorfra sæden stammer, og blodgruppe eller prøveresultater, der giver tilsvarende videnskabelige garantier for kontrol af stamtavlen.

b) Oplysninger til identifikation af sæden, datoen for indsamlingen samt navn og adresse på tyrestationen eller sædbanken og på modtageren.

c) For sæd, der er bestemt til officiel afprøvning af racerene tyre, navn og adresse på den godkendte forening eller organisation, der er ansvarlig for at gennemføre afprøvningen i overensstemmelse med direktiv 87/328/EØF.

d) Underskriverens navn og stilling, dato og sted for certifikatets udstedelse og underskrift af den person, der er godkendt af den udstedende avlsorganisation.

2. Disse oplysninger kan dog være indeholdt i andre dokumenter, der ledsager sæden, forudsat at den avlsorganisation, der fører stambogen, attesterer dokumenterne med følgende sætning: »Undertegnede attesterer, at de oplysninger, der kræves i henhold til artikel 3 i Kommissionens beslutning 2005/379/EF, er indeholdt i vedlagte dokumenter: …«, og vedlægger en udtømmende liste over relevante bilag.

Artikel 4

1. Afstamningscertifikater for æg skal indeholde følgende oplysninger:

a) Alle de i artikel 2 nævnte oplysninger vedrørende donorkoen, hvorfra ægget stammer, og blodgruppe eller prøveresultater, der giver tilsvarende videnskabelige garantier for kontrol af stamtavlen.

b) Oplysninger til identifikation af ægget, datoen for indsamlingen samt navn og adresse på ægindsamlingsteamet og på modtageren.

c) Hvis der er mere end ét æg på et strå, skal der være en tydelig angivelse af antallet af æg, som alle skal stamme fra samme donorko.

d) Underskriverens navn og stilling, dato og sted for certifikatets udstedelse og underskrift af den person, der er godkendt af den udstedende avlsorganisation.

2. Disse oplysninger kan dog være indeholdt i andre dokumenter, der ledsager ægget, forudsat at den avlsorganisation, der fører stambogen, attesterer dokumenterne med følgende sætning: »Undertegnede attesterer, at de oplysninger, der kræves i henhold til artikel 4 i Kommissionens beslutning 2005/379/EF, er indeholdt i vedlagte dokumenter: …«, og vedlægger en udtømmende liste over relevante bilag.

Artikel 5

1. Afstamningscertifikater for embryoner skal indeholde følgende oplysninger:

a) Alle de i artikel 2 nævnte oplysninger vedrørende donorkoen og den befrugtende tyr samt begges blodgruppe eller prøveresultater, der giver tilsvarende videnskabelige garantier for kontrol af stamtavlen.

b) Oplysninger til identifikation af embryonet, indsamlingsdato samt navn og adresse på embryonindsamlingsteamet og på modtageren.

c) Hvis der er mere end ét embryon på et strå, skal der være en tydelig angivelse af antallet af embryoner, som alle skal være af samme forældre.

d) Underskriverens navn og stilling, dato og sted for certifikatets udstedelse og underskrift af den person, der er godkendt af den udstedende avlsorganisation.

2. Disse oplysninger kan dog være indeholdt i andre dokumenter, der ledsager embryonet, forudsat at den avlsorganisation, der fører stambogen, attesterer dokumenterne med følgende sætning: »Undertegnede attesterer, at de oplysninger, der kræves i henhold til artikel 5 i Kommissionens beslutning 2005/379/EF, er indeholdt i vedlagte dokumenter: …«, og vedlægger en udtømmende liste over relevante bilag.

Artikel 6

Beslutning 86/404/EØF, 88/124/EØF og 96/80/EF ophæves.

Artikel 7

Denne beslutning er rettet til medlemsstaterne.

Udfærdiget i Bruxelles, den 17. maj 2005. På Kommissionens vegne Markos KYPRIANOU Medlem af Kommissionen

(1) EFT L 206 af 12.8.1977, s. 8. Senest ændret ved forordning (EF) nr. 807/2003 (EUT L 122 af 16.5.2003, s. 36).

(2) EFT L 233 af 20.8.1986, s. 19.

(3) EFT L 62 af 8.3.1988, s. 32. Ændret ved beslutning 2002/8/EF (EFT L 3 af 5.1.2002, s. 53).

(4) EFT L 19 af 25.1.1996, s. 50. Ændret ved beslutning 2002/8/EF.

(5) EFT L 204 af 11.8.2000, s. 1.

(6) EFT L 167 af 26.6.1987, s. 54.

(7) EFT L 125 af 12.5.1984, s. 58.

(8) EFT L 194 af 22.7.1988, s. 10. Senest ændret ved Kommissionens beslutning 2004/101/EF (EUT L 30 af 4.2.2004, s. 15).

(9) EFT L 302 af 19.10.1989, s. 1. Senest ændret ved forordning (EF) nr. 806/2003 (EUT L 122 af 16.5.2003, s. 1).